钦定古今图书集成/明伦汇编/闺媛典/第335卷 > 聂胜琼
## 钦定古今图书集成/明伦汇编/闺媛典/第335卷 > 聂胜琼

按《青楼记》：聂胜琼，宋时名妓也，资性慧黠。李之问诣
京师，见而悦之，遂与结好。及将行，胜琼饯别于莲花
楼。别旬日，复作《鹧鸪天》词寄之云：“玉惨花愁出凤城。
莲花楼下柳青青。清尊一曲《阳关》调，别个人人第五
程。寻好梦，梦难成。况谁知我此时情。枕前泪与阶前
雨，隔个窗儿滴到明。”李以置箧中，抵家，为其妻所得，
问之，具以实告。妻爱其词，遂出装赀，为夫娶归。琼至，
损其妆饰，委曲奉事主母，终身和好，无间隙焉。